Crixus

Crixus (suri 72 eKr) oli üks 73–71 eKr orjade ülestõusu juhtidest Vana-Roomas.

Ta oli pärit Galliast ning tema nimi tähendas gallia keeles "lokkisjuukseline". Ta oli enne mässu olnud mitu aastat ori ning treenitud gladiaatoriks.

Ta eraldus oma meestega Spartacuse juhitud põhiväest ning jätkas lahingutegevust Lõuna-Itaalias. 72. aasta kevadel sattus ta Apuulias vastamisi roomlastega. Ta kavatses vastast nõrgestada oma germaanlastest sõdalastega ning siis saata lahingusse keldi gladiaatorite koorekihi, kuid plaan ebaõnnestus. 30 000-meheline vägi kaotas ning Crixus ise hukkus lahingus.

Spartacus austas Crixuse mälestust mängudega, kus 300 roomlasest sõjavangi sunniti võitlema gladiaatorite kombel elu ja surma peale.

Kategooria:Gladiaatorid
Kategooria:Surnud 72 eKr